Trailersjåfør siktet etter tunnelbrann
Den polske sjåføren ble siktet for brudd på vegtrafikklovens paragraf 13 etter å ha sittet i et fire-fem timer langt avhør onsdag. Politiet mener at han har kjørt en trekkvogn inn i tunnelen til tross for alvorlige tekniske mangler som førte til overoppheting og brann i kjøretøyet. - Dette utgjorde en stor fare for liv og helse for de som befant seg i tunnelen, sier lensmann i Lærdal, Per Tomas Klingenberg, til VG.Bakgrunnen for siktelsen er at flere vitner har sett sjåføren etterfylle kjølevæske på veien mellom Voss og Gudvangen, før han kjørte inn i Gudvangatunnelen på E16. Bildespesial:Se bildene fra ulykkestunnelen - At han har etterfylt kjølevæske tyder på at det var noe galt med bilen, sier Klingenberg. Politiet har beslagtlagt sjåførens førerkort, noe han ikke har samtykket i.Transportselskapet DSV vil avvente Havarikommisjonens rapport om brannen i Gudvangatunnelen før de tar stilling til om ulykken får konsekvenser for den aktuelle underleverandøren. - Hvis det er materiellet selv som har forårsaket ulykken, og det har vært gjort nødvendig vedlikehold, er dette kanskje ikke mer enn et hendelig uhell. Skulle Havarikommisjonens rapport vise at underleverandøren kan lastes, vil dette selvsagt påvirke vårt forhold til ham, sier finansdirektør Jens Lund i DSV til NRK. Han påpeker at DSV har utlevert all forespurt dokumentasjon til politiet og er innstilt på å bidra så godt som mulig i den videre etterforskningen. - Brann i en leverandørs bil er både alvorlig og usedvanlig, men det kan ikke relateres direkte til oss. Likevel er vi veldig spente på hva Havarikommisjonen konkluderer med, sier Lund.73 personer ble sendt til sykehus da traileren begynte å brenne mandag. Sjåføren kom kjørende fra Bergen etter å ha levert aluminiumsbokser til et bryggeri. Han har tidligere forklart at det oppsto noe som minnet om en eksplosjon i motoren. Torsdag skal kjøretøyet undersøkes av teknikere fra Statens havarikommisjon, som startet sin gransking tirsdag. Onsdag skal alle bilene som har stått inne i tunnelen, fjernes. Samtidig fortsetter politiet med vitneavhør. Kilde: VG/NTB
Politiet mener sjåføren kjørte inn i Gudvangatunnelen med et vogntog som hadde alvorlige mangler.